În curând, Gabi Firea va închide Bucureștiul pentru că nu-l poate gestiona În această seară, primarul PSD al Capitalei a anunțat că va închide Stadionul Național, dând vina pe o investigație jurnalistică a GSP și pe DNA!

luni, 12 noiembrie 2018, 9:12

Când, în februarie 2016, a venit direct din televizor și a anunțat că va candida la Primărie, Gabi Firea a uitat să spună bucureștenilor că le va cheltui banii împreună cu nașul său de cununie, Gigi Becali.

Care naș a primit oricât de mulți bani publici a dorit ca să întrețină gazonul de pe Stadionul Național. Peste 30.000 de euro pe lună, fără niciun fel de licitație și fără limită de sumă!

Toate acestea s-au aflat abia în 18 iunie 2018, când Gazeta Sporturilor a publicat protocolul nedezvăluit de părți, dintre FCSB și Primăria Capitalei, prin care clubul lui Becali devenea șeful gazonului.

Astăzi, Gabi Firea vine și-i minte pe oameni, spunându-le că ”o gazetă de sport, care şi-a terminat subiectele sportive, ne-a făcut plângere la DNA”.

Câteva fapte ușor de verificat.

Ziarul n-a făcut nicio plângere la DNA și nicăieri altundeva, el doar a relatat către public ce a descoperit. În iunie 2018, când a apărut investigația jurnalistică, Gabi Firea și Liviu Dragnea erau cei mai buni prieteni și luptau împreună cu oricine contesta monopolul lor asupra țării și a Bucureștiului. Orice alăturare a articolelor GSP din iunie 2018 cu luptele interne de azi din PSD înseamnă o altă manipulare. Aceeași firmă Cris Garden, care semnase un contract cu FCSB pentru teren, îngrijise gazonul având contract direct cu Primăria sau, și mai înainte, cu UTI, deci nu există niciun motiv serios pentru care ea să dispară în ceață, altul decât incapacitatea Primăriei de a încheia un act serios, care să prevadă că nu poate fi lăsată baltă când vrea partenerul său!

După ce s-a prezentat drept victimă a GSP și a DNA, ”care a fost asmuțită pe colegii mei”, Gabi Firea a anunțat că închide Stadionul Național ”vreme de două, trei luni”.

Dar de ce să nu închidă direct Bucureștiul?

E un oraș mare, complicat și populat cu oameni din ce în ce mai nemulțumiți de administrația PSD, centrală și a sectoarelor.

În ultimii ani ai domniei sale paroxistice, Nicolae Ceaușescu a închis Calea Victoriei pentru mașini, ca să se poată deplasa nestingherită coloana sa oficială.

În ultimele ore, Gabriela Firea a decis să închidă Arena Națională pentru spectatori, ca să poată asculta, în voie, pe un stadion gol, amintirea huiduielilor din momentul ”Simona Halep”.

Singură în ovalul colorat, ea va depista în liniște care e sectorul infam de unde au pornit fluierăturile la adresa sa, organizate, desigur, de forțe străine, care-i hărțuiesc nerealizările.

Toate părțile investigației GSP: